
J e g y z ő k ö n y v
Készült: Kétvölgy Községi Önkormányzat Képviselő-testületének 2016. december 18-án megtartott közmeghallgatással egybekötött nyílt üléséről

Az ülés helye: Kétvölgy Kultúrház, 9982 Kétvölgy, Fő út 28.
Jelen voltak:
Doncsecz András Bálint polgármester

                       Ropos Ferenc alpolgármester



Ruzsics Ferencné képviselő


Merkli Bernát Antal képviselő
Trajbár István képviselő.
A lakosság köréből jelen volt 62 fő.

Meghívottak közül jelen voltak:

Szukicsné Skaper Mónika jegyző

Kántor Ildikó jegyzőkönyvvezető
Doncsecz András Bálint polgármester köszöntötte az ülésen megjelenteket.

Doncsecz András Bálint polgármester megállapította, hogy az 5 megválasztott Képviselő-testületi tag közül 5 jelen van, az ülés határozatképes. 

A polgármester ismertette a napirendi tervezetet, melyet a Képviselő-testület egyhangúlag elfogadott.
N a p i r e n d 

1/ Beszámoló Kétvölgy Község Önkormányzata 2016. évben végzett tevékenységéről.
Ea.: Doncsecz András Bálint polgármester
Napirendek tárgyalása

1/ Beszámoló Kétvölgy Község Önkormányzata 2016. évben végzett tevékenységéről.
Ea.: Doncsecz András Bálint polgármester
Doncsecz András Bálint polgármester a jegyzőkönyv 3. melléklete alapján számolt be Kétvölgy Község Önkormányzata 2016. évben végzett tevékenységéről.
Doncsecz András Bálint polgármester megkérdezte, hogy a beszámolóval kapcsolatban van-e kérdése a jelenlévőknek.

Kérte, hogy a jelenlévők tegyék fel kérdéseiket, javaslataikat.

A napirendi ponthoz kapcsolódóan hozzászólás nem hangzott el.

A képviselő-testület a napirenddel kapcsolatosan 5 igen szavazattal, ellenszavazat és tartózkodás nélkül az alábbi határozatot hozta:


59/2016. (XII.18.) képviselő-testületi határozat

Kétvölgy Községi Önkormányzat Képviselő-testülete a jegyzőkönyv 3. melléklete szerint a 2016. évben végzett munkáról szóló beszámolót elfogadta.

Határidő: azonnal


Felelős: Doncsecz András Bálint polgármester

Több napirendi pont nem volt.

Doncsecz András Bálint polgármester megköszönte a megjelentek közreműködését, majd az ülést bezárta.
K.m.f.
        Doncsecz András Bálint                                                         Szukicsné Skaper Mónika

                polgármester                                                                                jegyző

Jegyzőkönyv 1. melléklete

	Kétvölgy Község Polgármestere
9982 Kétvölgy, Fő út 28.

Tel/fax: 06-94/536-017, 06-94/536-018
Adószám: 15423823-1-18


Honlap: www.ketvolgy.hu  
e-mail: info@alsoszolnok.hu 


MEGHÍVÓ

Kétvölgy Községi Önkormányzat Képviselő-testülete 2016. december 18-án (vasárnap), 14.30 órai kezdettel a Kétvölgyi Kultúrházban tartja közmeghallgatással egybekötött Képviselő-testületi ülését, melyre ezúton tisztelettel meghívom.
Napirend

1/ Beszámoló Kétvölgy Község Önkormányzata 2016. évben végzett tevékenységéről.
Ea.: Doncsecz András Bálint polgármester
Kétvölgy, 2016. december 12.








          Doncsecz András Bálint sk.

         polgármester

Jegyzőkönyv 2. melléklete
J e l e n l é t i  í v
Kétvölgy Községi Önkormányzat Képviselő-testületének 2016. december 18-i, közmeghallgatással egybekötött nyílt ülésén megjelent Képviselő-testületi tagokról és meghívottakról.
Doncsecz András Bálint polgármester 

…………………………………
Ropos Ferenc 





…………………………………
Ruzsics Ferencné 




…………………………………
Trajbár István 





………………………………… 
Merkli Bernát 
Antal




…………………………………
Meghívottak:
Szukicsné Skaper Mónika jegyző 


…………………………………
Kántor Ildikó jegyzőkönyvvezető 


…………………………………
…………………………… 


…………………………………
…………………………… 


…………………………………
Jegyzőkönyv 3. melléklete
Beszámoló

Kétvölgy Község Önkormányzata 2016. évben végzett tevékenységéről

Tisztelettel és sok szeretettel köszöntök mindenkit, akik jelenlétükkel megtisztelték rendezvényünket. A rendezvény előtt szokás szerint megtartjuk a kötelezően előírt közmeghallgatásunkat, amely keretében beszámolok az önkormányzat éves munkájáról.

Először engedjék meg nekem, hogy három-négy idei, településünket is érintő eseményről ejtsek néhány szót.

Kétvölgyön 2016. február 06-án sikeresen lezajlott a „Rábavidéki Szlovének Rönkhúzása” elnevezésű rendezvény. A rönkhúzást az Országos Szlovén Önkormányzat szervezte településünkön. Természetesen helyi szervezetek, mint önkormányzatunk a Kétvölgy Községi Önkormányzat és a Kétvölgy Szlovén Nemzetiségi Önkormányzat aktív közreműködésével és támogatásával, valamint a Kétvölgy Településért Egyesület aktív részvételével. A rendezvényen, több mint ezer ember vett részt elsősorban a környékbeli rábavidéki szlovén falvakból és a szomszédos szlovéniai településekről.

Ezúton is szeretném, szeretnénk hálás köszönetünket kifejezni mindenki részére, akik bármilyen módon részt vettek a rendezvény sikeres megvalósításában. Köszönjük támogatásokat, felajánlásokat, illetve a szervezőknek, szereplőknek a tevékeny részvételt.

A helyi nemzetiségi önkormányzat anyagi támogatásával egy kiállítóvitrint készíttettünk, amelyben a rönkhúzáson használt, viaszos papírvirágokkal díszített rózsafából készített vőfélybotot és a menyasszony virágcsokrát, valamint a vőlegény kitűzőjét, amelyek szintén viaszos papírvirágokból készültek állítottuk ki. Az eseményen használt másik vőfélybot egyébként a Szentendrei Néprajzi Múzeumban található már. A rönkhúzás 2015. felvétetett a Magyarországi Szellemi Kulturális Örökség Nemzeti Jegyzékére is. 

Az origo.hu utazás rovatában keresték Magyarország legszebb fekvésű faluját. A kiválasztott 57 település között Kétvölgy is szerepelt. Kétvölgy 2812 szavazatot kapott, ezzel Vas megyében a harmadik helyezést érte el. Köszönjük támogatást, köszönjük a szavazatokat. 
Idén ősszel országos népszavazás is volt. Köszönöm a helyi szavazatszámláló bizottsági tagoknak, hogy vállalták ezt a tisztséget és köszönet illeti a munkájukat, illetve a helyi választási iroda munkáját is.

A kis népszavazás, az ún. mikrocenzusnál kiválasztott volt Kétvölgy is. Interneten is ki lehetett tölteni a kérdőívet, illetve aki nem tette meg azt kérdezőbiztos kereste fel. 

Az elmúlt évek beszámolóiban már részletesen beszéltem a közigazgatási reformról, amely következtében megalakult az öt szlovén nemzetiség által is lakott települések által létrehozott Alsószölnöki székhelyű közös önkormányzati hivatal. Ez a hivatal 2013. március 01-től működik. Kihelyezett ügyfélfogadása az önkormányzati hivatalnak Kétvölgyön minden hónap első péntekjén 8:45 - 9:45 óra között van itt a Kultúrházban. Úgy gondolom jó döntést hoztunk mikor megalakítottuk ezt a közös önkormányzati hivatalt, hiszen nagyon jó az együttműködés a hivatalt létrehozó és fenntartó önkormányzatok között, illetve jó az együttműködés a hivatal és az önkormányzat között. Ezúton is köszönöm a hivatal vezetőjének és a hivatal munkatársainak az egész éves lelkiismeretes munkáját és segítségét.

Járási hivatalok megalakulásáról és az ellátandó feladatairól is részletesen beszéltem az elmúlt évek beszámolóiban. Már talán mindenki tudja, hogy a járási ügysegéd itt helyben Kétvölgyön is tart ügyfélfogadást, minden héten hétfőn 12:00 és 13:00 között, amely azt jelenti, hogy a lakosság már akár itt is elintézheti a járáshoz tartozó ügyeit. 
Az elmúlt években megtörtént átalakulásokkal, átszervezésekkel (közoktatás, önkormányzati hivatal) jelentősen csökkent (közoktatás, hivatali átszervezés) az önkormányzat költségvetését jelentősen megterhelő finanszírozás, viszont a közoktatás átszervezésével csökkent az önkormányzat által ellátandó feladatok mértéke, hivatal átszervezésével pedig csorbult az önkormányzatok szervezetalakítási szabadsága is egyben. 

Önkormányzat gazdálkodása, illetve ellátott feladatok:
Önkormányzati finanszírozás is átalakult az elmúlt években, az ún. feladatfinanszírozás került kialakításra. Új elem lett a helyi önkormányzatokat megillető általános működési támogatás. A helyi adók és átengedett központi adók szabályozása tekintetében változás, hogy a helyben maradó szja és ehhez kapcsolódó jövedelemkülönbségek mérséklése megszűnt, az IPA maradt, de az általános támogatás kialakításánál figyelembe vették. A gépjármű adó helyben maradó része 40%-ra csökkent.  A legfontosabb, hogy igen takarékos gazdálkodás mellett az önkormányzat működőképességét idén is fenn tudtuk tartani. Az önkormányzatnak nem volt hitelállománya, ezért az önkormányzati adósság átvállalás sem érintett minket. 
 Az ugyan kis létszámú lakosság a település szerkezetéből, a szórvány jellegből adódóan igen nagy területen, szétszóródva él. Ezen a nagy területen, ilyen csekély támogatásokból kellene mindenki megelégedésére biztosítanunk a közvilágítást, a jó minőségű úthálózatot, a település tisztán- és rendben tartását, köztemetők fenntartását, az egészségügyi és szociális ellátást stb. A szomszédos településekkel közösen tartjuk fenn az apátistvánfalvai köztemetőt, ráadásul nekünk még a ritkaházi köztemetőt is fenntartásáról is gondoskodnunk kell. Egyetlen közösségi épületünk, a Kultúrházunk fenntartását is itt kell megemlítenem.

Ebben az évben eddig az alábbi adóbevételek érkeztek önkormányzatunknak:

KOMMUNÁLIS ADÓ bevétel összesen: 157 879,- Ft

GÉPJÁRMŰADÓ bevétel összesen: 552 008,- Ft, ebből az összegből 40% illeti meg az Önkormányzatot, 60%-ot tovább kellett utalnunk az Államkincstár részére.

40%= 220 803,- Ft, 60%= 331 205,- Ft

HELYI IPARŰZÉSI ADÓ  bevétel összesen: 350 150,- Ft

IDEGENFORGALMI ADÓ bevétel összesen: 198 200,- Ft

KÉSEDELMI PÓTLÉK bevétel összesen: 271,- Ft

A szociális feladatokat 2011. augusztusától, mint a falugondnoki szolgálatot, a házi gondozást és szociális étkeztetést egyházi fenntartásba adtuk. Ennek indoka a színvonalasabb szakmai és sokkal kedvezőbb finanszírozási szempontok voltak. Az új szolgáltató a Nádasdi Evangélikus Diakóniai Központ. Egy fontos változás volt az idei évtől, hogy korábbi gyakorlathoz képest a házi gondozás újra fizetős lett a központi szabályok miatt, amelynek mértéke a jövő évben emelkedni fog. Itt szeretném felhívni a figyelmüket, hogy szociális rendeletünk alapján, akinek ennek a díjnak a kifizetése gondot okoz és rendelet előírásai alapján jogosult rá, az kérhet erre a célra támogatást az önkormányzattól. Továbbá a szolgáltató az idei évtől, a helyi házi gondozója útján Nyugdíjas klubot is szervezett, havonta egyszer, csütörtökön 14:00-tól itt a kétvölgyi kultúrházba. Továbbra is a fenntartóval közös célunk, hogy minden jogos kérelmező részesüljön étkeztetésben, házi gondozásban, valamint minden lehetséges egyéb szolgáltatást megoldunk a széleskörű falugondnoki rendszer keretén belül. 

Idén is tartottunk lomtalanítást, amikor a nagy kukás autó útvonalára mindenki kihelyezhette a felhalmozott nagyobb lomokat. 
Most beszéljünk egy kicsit az idén megvalósult, illetve tervezett fejlesztéseinkről, jövőbeni elképzeléseinkről, nemcsak az önkormányzat elképzeléseiről, hanem településünket érintő egyéb fejlesztésekről, elképzelésekről
· A település teljes területén megtörtént a közvilágítás korszerűsítése ún. ESCO konstrukcióban. Az önkormányzatnak plusz forrást nem kellett hozzátennie a fejlesztéshez, hanem az elért energia megtakarításból kerül megfizetésre a beruházás. A fejlesztés során az összes lámpatest korszerű LED technológiás lámpatestre került lecserélésre, amelynek következtében több mint a felével csökkent a közvilágítás energia felhasználása.

· Idén vis maior támogatásban részesültünk a Belügyminisztériumtól a Kétvölgy 067. hrsz.-ú út burkolatának helyreállítására. Az elnyert támogatás 3.233.000 Ft, amelyhez  30 %-os az önrészt 1.385.000 Ft-ot kell hozzátennünk. A döntést követő12 hónapon belül kell megvalósítani a beruházást.

· A hitel nélkül gazdálkodó önkormányzatok fejlesztési támogatására is pályázatot nyújtottunk be, amelyen 2.950.000,- Ft támogatásban részesültünk. Ebből támogatásból meg tudjuk kezdeni a településrendezési tervünk felülvizsgálatát, a település fejlesztési koncepció elkészítését. 

· Közösségi Ház külső környezetének fejlesztése - Az épület külső környezete, hátsó udvara, melléképülete jelenleg méltatlan a 2007.-ben teljesen felújított Kultúrház épületéhez, illetve ez a külső környezet jelenleg kihasználatlan közösségi tér. Ezen a területen az önkormányzat célja a településen működő civil szervezettel együttműködve egy külső rendezvénytér kialakítása, „kemencés házzal”, fedett rendezvénytérrel, belső utakkal, parkolóval. Az így kialakított környezet már nemcsak méltó lesz az épülethez, hanem egyben egy kulturális, idegenforgalmi és gasztronómiai rendezvények tartására is alkalmas közösségi térré alakul. Ennek a külső térnek a kiépítésére engedélyezett tervdokumentációval rendelkezünk, a kiviteli tervek elkészítése folyamatban van. Az idén pályázatot is benyújtottunk a megvalósítása érdekében, azonban ez a pályázatunk nem volt sikeres. A megvalósításához a pályázati források további felkutatása folyamatban van.

· Szeretnénk pályázat útján a téli útüzemeltetéshez egy hatékonyabb útszóró berendezést, illetve az utak szélének hatékonyabb kaszálásához pedig egy padka kaszát beszerezni.

· Folyamatban van a kilátóra egy panoráma felvétellel felszerelt információs tábla elkészítése, illetve szeretnénk a kilátó díszvilágítását valamilyen pályázat útján megoldani.
Rendezvények: Hagyományos rendezvényeinket a szlovén nemzetiségi önkormányzattal és most már a Kétvölgyért Egyesülettel közösen szervezzük. Ezek a Falukarácsony és Idősek Napja, Nagyszombati rendezvény, Falunap. Új rendezvények voltak az idén mézeskalács készítés Sesták Klára mézeskalács készítő népi iparművész vezetésével, illetve Ropos Miska bácsi fotóestje, valamint idén csatlakoztunk a Hétrétország rendezvényhez egy gyógynövény ismereti túrával, Dr. Szabó Ágnes segítségével. Sikerült közösen ismét egy falukirándulást összehozni a szlovéniai Celjébe. Ezúton is köszönöm mindenki segítségét és áldozatos munkáját, hogy ezek a rendezvények sikeresen lezajlottak. Az elmúlt évekhez hasonlóan rendezvényeinket a nemzetiségi önkormányzattal közösen, a nemzetiségi önkormányzat támogatásával valósítottuk meg. Mielőtt bárki azt hinné, hogy a rendezvények miatt máshonnan vonjuk el a forrást, az rosszul gondolja. Tudni kell, hogy a helyi szlovén nemzetiségi önkormányzatok szinte csak jelképes pénzösszeggel gazdálkodhat, amelyet csak működésre lehet felhasználni, ezért a nemzetiségi önkormányzat tagjai semmilyen juttatásban, tiszteletdíjban nem részesülnek, így ezeket a forrásokat ilyen rendezvények megtartására tudjuk elsősorban felhasználni. 

Kétvölgy Településért Egyesület 
2011. év végén bejegyezték a Kétvölgy Településért Egyesületet, amely együttműködési megállapodást kötött az önkormányzatokkal és örömmel mondhatom, hogy sikeresen lépett be a település életébe, hiszen minden települési rendezvény aktív részt vevője, szervezője az egyesület, illetve annak tagjai, valamint új rendezvények aktív kezdeményezője is egyben.  Folyamatosan vesszük fel a kapcsolatot a környező civil szervezetekkel és a szlovéniai civil szervezetekkel. Fel szeretném hívni a figyelmet, hogy az egyesület most már jogosult a szja 1 %-nak gyűjtésére, kérek mindenkit, aki egyetért az egyesület céljaival és lehetősége lesz rá, az támogassa adója 1 %-val az egyesületünket. 

Önkormányzati társulás keretében gondoskodnak a társult önkormányzatok, így a mi önkormányzatunk is a szociális alapszolgáltatások közül: családsegítés, házi segítségnyújtás (mi nem a társulás útján látjuk el), jelzőrendszeres házi segítségnyújtás, támogató szolgálat, közösségi pszichiátria, továbbá a gyermekjóléti szolgáltatás, a belső ellenőrzésről, a mozgókönyvtári feladatokról. A központi orvosi ügyeletről is lényegében önkormányzati társulás útján gondoskodunk. Kistérségi szinten járunk el az egész kistérséget átfogó területfejlesztés érintő kérdésekben is, illetve a hulladékkezelés területén is.
 Ezek elsősorban olyan feladatok, amelyeket egy ilyen kis település önmaga nem képes ellátni és finanszírozni. Természetesen, ha ezek források sem elegendőek egy adott feladat ellátásához, akkor az önkormányzatnak bizonyos mértékben ehhez is hozzá kell járulnia (Orvosi ügyelet, Kistérségi társulás feladataihoz).

Szilárd hulladékkezelés területén fontos változások történnek. Kötelező már minden háztartásban az egyes hulladékfajták elkülönítése, szelektálása. Ez egyébként 2015. január 01-től kötelezővé is teszi a hulladékokról szóló törvény. A szelektálás valamilyen szinten már működik a településen, de eddig nem volt kötelező. A szelektíven gyűjthető csomagolási hulladékokat (papír-, műanyag-, a fém- és az italos karton dobozokat) elkülönítetten egy sárga színű zsákban kell gyűjteni. Fontos, hogy csak az újrahasznosítható hulladékok és tisztán kerüljenek a zsákokba, amelyeket gyűjtési napokon ki kell helyezni a gyűjtőpontokra. A biológiailag lebomló hulladékokat pedig továbbra is házi komposztálással kell az ingatlanokon kezelni, illetve újra hasznosítani. Fontos szempont a lakosságnál még a hulladék keletkezésének megelőzése is. 

Avar és kerti hulladék égetésének szabályaira is fel szeretném hívni a figyelmüket. Kétvölgyön csak kedden és pénteken 14-18 óra között lehet égetni, de itt is elsősorban a komposztálás javasolt. Tilos az engedélyezett időszakon kívül, illetve párás, ködös, esős időben és erős szélben égetni. Az égetés maximum 60 percig tarthat, a tartós füstölés nem megengedett, ezért csak száraz kerti hulladékot lehet égetni és az eltüzelés folyamatosan kis adagokban történhet. Tilos kerti hulladékkal együtt egyéb hulladékokat elégetni. Tűzgyújtási tilalmi időszakban pedig egyáltalán nem lehet égetni. Kérem a fenti szabályokat betartani szíveskedjenek.
Farsang: Mivel az elmúlt években nagy sikere volt, ezért jövőre is megrendezzük a falu farsangot, amelyre ezúton is sok szeretettel meghívunk mindenkit. A tervezett időpont 2017. február 18. (szombat). 

Észrevételek, hozzászólások: Kérem azokat, akik megtisztelték jelenlétükkel a képviselő-testület nyílt ülését, mondják el véleményüket úgy a beszámolóval kapcsolatban, úgy mindazzal, ami ebből kimaradt. Tegyenek jobbító szándékú javaslatokat a jövőnk szebbé tétele érdekében. Mi választott tisztségviselők legközelebbi üléseinken minden javaslatot megfontolunk, megbeszélünk, és ha lehetséges, akkor meg is valósítjuk azokat.

A közmeghallgatás után tartanánk az immáron hagyományos falukarácsony és idősek napja című rendezvényünket,
Egyúttal engedjék meg, hogy jómagam és a képviselő-testület nevében kívánjak mindenkinek békés, meghitt, szeretetteljes karácsonyi ünnepeket, jó egészséget és sikerekben és eredményekben gazdag, boldog új esztendőt.

Köszönöm, hogy meghallgattak, most pedig felkérem a helyi nemzetiségi önkormányzat vezetőjét, hogy tartsa meg beszámolóját.

Kétvölgy, 2016. december 18.


Doncsecz András

